**КРИТЕРИИ И РЕД**

**ЗА ОПРЕДЕЛЯНЕ НА ИЗПЪЛНИТЕЛИ НА БОЛНИЧНА МЕДИЦИНСКА ПОМОЩ ЗА ВРЕМЕТО НА ОБЯВЕНО ИЗВЪНРЕДНО ПОЛОЖЕНИЕ, СЪОТВЕТНО НА ИЗВЪНРЕДНА ЕПИДЕМИЧНА ОБСТАНОВКА СЪГЛАСНО ЧЛ. 4 АЛ. 5 ОТ ЗАКОНА ЗА БЮДЖЕТА НА НЗОК ЗА 2021 Г., НЕРАЗДЕЛНА ЧАСТ ОТ**

**МЕТОДИКАТА ПО** [**ЧЛ. 344, АЛ. 1, Т. 6 ОТ НАЦИОНАЛНИЯ РАМКОВ ДОГОВОР ЗА МЕДИЦИНСКИТЕ ДЕЙНОСТИ 2020 – 2022 Г.**](apis://Base=NARH&DocCode=30684&ToPar=Art344_Al1_Pt6&Type=201)

**Приети със съвместен документ подписан от Председателя на Надзорния съвет на НЗОК и Председателя на Управителния съвет на БЛС № РД-НС-05-9-5/27.01.2021г., изменен с № РД-НС-05-10/22.04.2021 г., изменен с № РД-НС-05-11/29.04.2021 г.**

На основание чл. 4, ал. 5 от Закона за бюджета на НЗОК за 2021 г., Надзорния съвет на НЗОК съгласувано с представителите на БЛС приемат настоящите „Критерии и ред за определяне на изпълнители на болнична медицинска помощ за времето на обявено извънредно положение, съответно на извънредна епидемична обстановка съгласно чл. 4, ал. 5 от Закона за бюджета на НЗОК за 2021 г., неразделна част от методиката по [чл. 344, ал. 1, т. 6 от Националния рамков договор за медицинските дейности 2020 – 2022 г.](apis://Base=NARH&DocCode=30684&ToPar=Art344_Al1_Pt6&Type=201)“ (НРД за МД 2020-2022 г.)

**І. Предмет и срок**

В изпълнение на чл. 4, ал. 5 от Закона за бюджета на НЗОК за 2021 г. за времето на обявено извънредно положение, съответно на извънредна епидемична обстановка се определят настоящите критерии и ред за комплексна оценка на капацитета на изпълнители на болнична медицинска помощ за интензивно лечение на хоспитализирани пациенти с инфекция SARS-CoV-2 (COVID-19), за които са утвърдени стойности по чл. 4, ал. 1 т. 1 буква „б“ и имат право да получават увеличен размер на утвърдените стойности на разходите в рамките на ред 1.1.3.7 от ЗБНЗОК за 2021 г.

**ІІ. Критерии за определяне на изпълнителите на болнична медицинска помощ,** **за които са утвърдени стойности по чл. 4, ал. 1 т. 1 буква „б“осигуряващи комплексно интензивно лечение на пациенти с COVID-19**.

Лечебните заведения – изпълнители на БМП, които подлежат на комплексна оценка за определянето им за увеличен размер на утвърдените стойности на разходите по чл. 4, ал. 1 т. 1 буква „б“ следва да отговарят на следните изисквания:

А. Качествени критерии.

1. Качествен критерий според статута:

1.1 Лечебни заведение за болнична медицинска помощ, в които се обучават бъдещи медицински кадри - лекари, сестри, акушери и други кадри за здравеопазването и където се осъществява клинично обучение на студенти и докторанти по медицина, клинично обучение на студенти по специалности от професионално направление „Здравни грижи“ и следдипломно обучение на лекари, и специалисти по здравни грижи.

1.2 Лечебни заведение за болнична медицинска помощ, в които се извършва комплексно лечение на пациенти и имат отделения или клиники с най-малко 10 медицински специалности.

2. Качествен критерий според наличието на система за идентифициране, проследяване и лечение на пациенти с инфекциозни заболявания и изградена интегрирана болнична информационна система с модули за регистрация на всички лечебни и диагностични дейности, аптечна дейност и интегрираност между тях, позволяваща проследяване на цялото пациентско досие в реално време и при предходните хоспитализации на пациента в същото лечебно заведение.

Б. Количествени критерии.

1. Количествен критерий за не по - малък брой от 500 легла, съгласно Правилник за устройството и дейността на лечебното заведение за болнична медицинска помощ, без психиатрични легла.

2. Количествен критерий за наличие на не по - малко от 10 реанимационни легла, намиращи се във ОАРИЛ или КАРИЛ с трето ниво на компетентност оборудвани с апарат за обдишване, модерно реанимационно легло среден или висок клас, монитор за наблюдение на пациента и кислородна инсталация.

3. Количествен критерий за лекувани над 1 600 пациента месечно в лечебното заведение.

4. Количествен критерий за преминали болни по спешност не по - малко от 1 200 средно месечно.

**ІIІ. Условия и ред за определяне на изпълнителите на болнична медицинска помощ,** **за които са утвърдени стойности по чл. 4, ал. 1 т. 1 буква „б“осигуряващи комплексно интензивно лечение на пациенти с COVID-19**.

1. Изпълнителите на болнична медицинска помощ, които отговарят **на всички** критерии от раздел II. имат право да получават увеличение на утвърдените месечни стойности с Решение на надзорния съвет на НЗОК по предложение на директорите на съответно РЗОК.

2. Директорите на РЗОК извършват комплексна оценка за капацитета на лечебните заведения за болнична медицинска помощ на територията на съответната РЗОК, които следва да отговарят **на всички** заложени критерии в раздел II буква А и буква Б по образец Приложение № 1.

3. Документите от извършената комплексна оценка за капацитета на лечебните заведения за болнична медицинска помощ се съхраняват и са неразделна част от досието чл. 125 от НРД за МД 2020-2022 г. по сключения договор.

4. Директорите на РЗОК изпращат в ЦУ на НЗОК списък на изпълнителите на болнична медицинска помощ, за които са изпълнени всички заложени критерии по раздел II и за тях е изготвено Приложение № 1.

5. Управителят на НЗОК предлага на надзорния съвет на НЗОК за утвърждаване обобщен списък в национален мащаб на лечебните заведения за болнична медицинска помощ изпратен по ред на т. 3 от директорите на РЗОК и общата стойност на средствата за РЗОК за разпределяне на увеличен размер на стойностите на разходите по чл. 4, ал. 1 т. 1, буква „б“ от ЗБНЗОК за 2021 г.

6. Утвърдените с решение на НС на НЗОК списъци на лечебните заведения - изпълнители на болнична медицинска помощ и общата стойност на средствата за РЗОК за разпределяне на увеличен размер на стойностите на разходите по чл. 4, ал. 1 т. 1, буква „б“ от ЗБНЗОК за 2021 г. се изпращат в РЗОК за изготвяне на предложения за допълнителни месечни стойности за месеците на обявено извънредно положение, съответно на извънредна епидемична обстановка.

**Нова т. 6 изменена с РД-НС-05-10/22.04.2021 г. (в сила от 01.01.2021 г.)** „Надзорният съвет на НЗОК утвърждава увеличен размер на месечните стойностите на разходите по РЗОК и по изпълнители на болнична медицинска помощ, по структура на средствата изчислена по тежест на критериите, както следва 95% на база брой легла, 2% на база относителен дял на интензивните легла, 1% на база брой хоспитализации и 2% на база приети по спешност пациенти.“

7. Директорите на РЗОК предлагат на надзорния съвет на НЗОК чрез управителя на НЗОК изготвените предложения за увеличен размер на месечни стойности по Приложение № 2 от Индивидуалните договори на изпълнителите на болнична медицинска помощ за времето на обявено извънредно положение, съответно на извънредна епидемична обстановка.

**Нова т. 7 изменена с РД-НС-05-10/22.04.2021 г. (в сила от 01.01.2021 г.)** „Надзорният съвет на НЗОК утвърждава списък от 15 бр. лечебни заведения - изпълнители на болнична медицинска помощ, изпратени в ЦУ на НЗОК съгласно т. 4, на обща стойност на средствата за РЗОК в размер на 25 000 хил. лв. за разпределяне на увеличен размер на стойностите на разходите по чл. 4, ал. 1, т. 1, буква „б“ от Закона за бюджета на НЗОК за 2021 г. за изплащане еднократно от РЗОК на средствата за работа при обявено извънредно положение, съответно на извънредна епидемична обстановка за тримесечен период.“

**Изменение с № РД-НС-04-11/29.04.2021 г. в сила от 29.04.2021 г.**

Предвид относително овладяната епидемиологична обстановка и намаляващия брой хоспитализии, не се налага разкриване на Ковид – болници, които да обслужват единствено и само пациенти с установен Covid-19. Към настоящия момент критериите следва да бъдат изменени и допълнени в съответствие с дейността на лечебните заведения и пациентите. В тази връзка следва да бъдат приети нови критерии, равнопоставени и приложими за всички лечебни заведения, независимо от тяхната собственост, брой отделения, разкрити легла, персонал, преминали болни, капацитет.

Във връзка с това отменя т. 6 и т. 7 от Критерии и ред приети с № РД-НС-05-9-10/22.04.2021 г.

Увеличеният размер на стойностите на разходите за изпълнителите на болнична медицинска помощ, осигуряващи комплексно интензивно лечение на пациенти с Covid-19, приет с решение № РД-НС-04-21/03.02.2021 г. на Надзорния съвет на НЗОК, в размер на 50 млн. лева, да се разходва, както следва:

1.1 Ресурсът по чл. 4, ал. 5 от ЗБНЗОК за 2021 г. за второ тримесечие на 2021 г. в размер на 25 млн. лв. да бъде разпределен между всички лечебни заведения за болнична помощ, договорни партньори на НЗОК, които са разкрили легла за лечение на ковид пациенти през същия период, както следва:

- за всеки „преминал“ пациент, при съотношение 3:1 за интензивен – неинтензивен пациент.

1.2. Ресурсът по чл.4, ал. 5 от ЗБНЗОК за 2021 г. да се прилага и за бременни жени и родилки – отчетени по КП № 5, с придружаващо заболяване Covid-19.

Промяната влиза в сила от 27.04.2021 г.

8. Утвърдените с решение на НС на НЗОК по т. 6 увеличени размери на месечните стойности се изпращат в РЗОК за подписване на актуализирано Приложение № 2 от Индивидуалните договори на изпълнителите на болнична медицинска помощ.

9. Изпълнението на утвърдените стойности по т. 7 и редът за тяхното наблюдение, анализиране, и коригиране се извършват по реда на „Правила за условията и реда за прилагане на чл. 4, ал. 1, ал. 2 и ал. 3 от Закона за бюджета на Националната здравноосигурителна каса (НЗОК) за 2021 година“.

Настоящите „*Критерии и ред за определяне на изпълнители на болнична медицинска помощ за времето на обявено извънредно положение, съответно на извънредна епидемична обстановка съгласно чл. 4 ал. 5 от Закона за бюджета на НЗОК за 2021 г., неразделна част от методиката по* [*чл. 344, ал. 1, т. 6 от Националния рамков договор за медицинските дейности 2020 – 2022 г.*](apis://Base=NARH&DocCode=30684&ToPar=Art344_Al1_Pt6&Type=201)“, влизат в сила от 01.01.2021 г. и действат в съответствие с чл. 15а от Закона за мерките и действията по време на извънредното положение, обявено с решение на Народното събрание от 13 март 2020 г., и за преодоляване на последиците (Загл. доп. – ДВ, бр. 44 от 2020 г., в сила от 14.05.2020 г.)